ΑΠΌΦΑΣΗ ΤΗΣ ΕΠΙΤΡΟΠΉΣ της 16ης Μαρτίου 2006 για την έγκριση των προγραμμάτων έρευνας των κρατών μελών όσον αφορά τη γρίπη των πτηνών σε πουλερικά και άγρια πτηνά κατά τη διάρκεια του 2006 [κοινοποιηθείσα υπό τον αριθμό Ε(2006) 780] (2006/314/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 20, Εκτιμώντας τα ακόλουθα: (1) Η απόφαση 90/424/ΕΟΚ του Συμβουλίου προβλέπει κοινοτική χρηματοδοτική συνδρομή για τη λήψη των τεχνικών και επιστημονικών μέτρων που είναι αναγκαία για την ανάπτυξη της κοινοτικής κτηνιατρικής νομοθεσίας και για την εκπαίδευση και την κατάρτιση των κτηνιάτρων. (2) Η απόφαση 2006/101/ΕΚ της Επιτροπής για την εφαρμογή προγραμμάτων έρευνας για τη γρίπη των πτηνών σε πουλερικά και άγρια πτηνά που θα πραγματοποιηθούν στα κράτη μέλη το 2006 (2) προβλέπει τη διενέργεια των εν λόγω ερευνών κατά την περίοδο από το Φεβρουάριο έως το Δεκέμβριο του 2006, υπό την προϋπόθεση ότι αυτά τα προγράμματα έρευνας θα εγκριθούν από την Επιτροπή. Οι έρευνες αυτές θα διερευνούν την παρουσία λοιμώξεων στα πουλερικά, πράγμα που θα μπορούσε να οδηγήσει σε επανεξέταση της τρέχουσας νομοθεσίας και να συμβάλει στη γνώση σχετικά με τις πιθανές απειλές για την υγεία των ζώων και των ανθρώπων από τα άγρια ζώα. (3) Τα προγράμματα έρευνας που υποβλήθηκαν από τα κράτη μέλη εξετάστηκαν από την Επιτροπή σύμφωνα με την εν λόγω απόφαση. (4) Η Επιτροπή διαπίστωσε ότι τα προγράμματα έρευνας που υποβλήθηκαν από τα κράτη μέλη είναι σύμφωνα με την απόφαση 2006/101/ΕΚ. Αυτά τα προγράμματα έρευνας πρέπει συνεπώς να εγκριθούν. (5) Δεδομένης της σημασίας αυτών των προγραμμάτων έρευνας για την επίτευξη των κοινοτικών στόχων στον τομέα της υγείας των ζώων και της δημόσιας υγείας, είναι σκόπιμο να καθοριστεί η χρηματοδοτική συνδρομή της Κοινότητας στο 50 % των δαπανών οι οποίες θα επιβαρύνουν τα κράτη μέλη στα οποία αναφέρονται τα προβλεπόμενα στην παρούσα απόφαση μέτρα έως ένα μέγιστο ποσό για κάθε πρόγραμμα έρευνας. (6) Οι δαπάνες σε σχέση με τα προγράμματα έρευνας που θα εγκριθούν με την παρούσα απόφαση, οι οποίες έχουν προκύψει από την 1η Φεβρουαρίου 2006 και μετά, πρέπει επίσης να θεωρηθούν επιλέξιμες για συγχρηματοδότηση από την Κοινότητα. (7) Επιπλέον, κρίνεται σκόπιμο να καθοριστούν κανόνες για την υποβολή εκθέσεων σχετικά με τα αποτελέσματα των ερευνών καθώς και για την επιλεξιμότητα των δαπανών που περιέχονται στην αίτηση για χρηματοδοτική συμμετοχή της Κοινότητας στις δαπάνες που επιβαρύνουν τα κράτη μέλη για την εφαρμογή των προγραμμάτων έρευνας. (8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Τα προγράμματα των κρατών μελών για τη γρίπη των πτηνών σε πουλερικά και άγρια πτηνά που απαριθμούνται στο παράρτημα Ι εγκρίνονται για την περίοδο που ορίζεται στο εν λόγω παράρτημα («τα προγράμματα»). Άρθρο 2 Τα κράτη μέλη πραγματοποιούν έρευνες για τη γρίπη των πτηνών σε πουλερικά και άγρια πτηνά σύμφωνα με τα προγράμματα. Άρθρο 3 Η κοινοτική χρηματοδοτική συνδρομή στις δαπάνες για την ανάλυση δειγμάτων χορηγείται σε κάθε κράτος μέλος και ανέρχεται στο 50 % των εν λόγω δαπανών έως το ανώτατο ποσό συγχρηματοδότησης που καθορίζεται στο παράρτημα I. Η κοινοτική χρηματοδοτική συνδρομή χορηγείται υπό την προϋπόθεση ότι το κράτος μέλος συμμορφώνεται με τα ακόλουθα: α) θέτει σε ισχύ τις νομοθετικές, κανονιστικές και διοικητικές διατάξεις που είναι αναγκαίες για την εφαρμογή του προγράμματος του· β) υποβάλλει τελική έκθεση στην Επιτροπή και στο κοινοτικό εργαστήριο αναφοράς για τη γρίπη των πτηνών που αναφέρεται στο άρθρο 51 παράγραφος 1 της οδηγίας 2005/94/ΕΚ του Συμβουλίου (3) έως τις 31 Μαρτίου 2007 το αργότερο, σχετικά με την τεχνική εκτέλεση του προγράμματος και τα αποτελέσματα που επιτεύχθηκαν σύμφωνα με τα πρότυπα υποβολής εκθέσεων που ορίζονται στα παραρτήματα II έως V της παρούσας απόφασης· γ) υποβάλλει κατάλληλα στοιχεία στην Επιτροπή όσον αφορά τις δαπάνες που προέκυψαν για την ανάλυση δειγμάτων κατά τη διάρκεια της περιόδου για την οποία έχει εγκριθεί το πρόγραμμα· δ) εκτελεί το πρόγραμμα αποτελεσματικά, και συγκεκριμένα η αρμόδια αρχή πρέπει να εξασφαλίσει ότι διενεργείται κατάλληλη δειγματοληψία. Άρθρο 4 Τα ανώτατα ποσά των δαπανών που επιστρέφονται στα κράτη μέλη για τις δοκιμές που καλύπτονται από τα προγράμματα δεν υπερβαίνουν τα ακόλουθα ποσά: α) : Δοκιμή ELISA : 1 ευρώ ανά δοκιμή· β) : Δοκιμασία ανοσοδιάχυσης σε αγαρ-γέλη : 1,2 ευρώ ανά δοκιμή· γ) : Δοκιμή HI για H5/H7 : 12 ευρώ ανά δοκιμή· δ) : Δοκιμασία απομόνωσης ιού : 30 ευρώ ανά δοκιμή· ε) : Δοκιμασία ΡCR : 15 ευρώ ανά δοκιμή. Άρθρο 5 Η παρούσα απόφαση απευθύνεται στα κράτη μέλη. Βρυξέλλες, 16 Μαρτίου 2006

[Source: multi_eurlex | Tokens: 4284]